b'\n_START_ARTICLE_\nForn\xc3\xa6s\n_START_PARAGRAPH_\nForn\xc3\xa6s er Jyllands \xc3\xb8stligste punkt, yderst p\xc3\xa5 Djursland, 6 km nord\xc3\xb8st for Gren\xc3\xa5 i Hammelev Sogn Norddjurs Kommune Region Midtjylland. Ved Forn\xc3\xa6s ligger Forn\xc3\xa6s Fyr fra 1892 med et fyrt\xc3\xa5rn af granit; det afl\xc3\xb8ste et tidligere fyr fra 1839._NEWLINE_Fra Forn\xc3\xa6s er der 174 kilometer tv\xc3\xa6rs over Jylland til Vesterhavet ved Bovbjerg._NEWLINE_Den internationale vandrerute Nords\xc3\xb8stien, passerer gennem Forsn\xc3\xa6s. Blandt andet pga. stedets kulturhistoriske v\xc3\xa6rdier.\n_START_SECTION_\nNaturen\n_START_PARAGRAPH_\nForn\xc3\xa6s er et knudepunkt for fugletr\xc3\xa6kket, og omr\xc3\xa5det omkring er rasteplads for mange tr\xc3\xa6kfugle b\xc3\xa5de for\xc3\xa5r og efter\xc3\xa5r._NEWLINE_Kysten omkring Forn\xc3\xa6s, er bl.a. karakteriseret af klinter som eksempelvis Forn\xc3\xa6s og Sangstrup Klint og en r\xc3\xa6kke s\xc3\xa6regne sten-og kalk-rev, med store tangskove. Her finder mange fisk og havdyr f\xc3\xb8de og gemmesteder. Af den grund et yndet sted for lystfiskere, sportsdykkere og diverse naturinteresserede.   _NEWLINE_Ved Stensmark Strand er et areal p\xc3\xa5 85 hektar strandvolde omkring Forn\xc3\xa6s blevet fredet i 1969. Det er en kyststr\xc3\xa6kning p\xc3\xa5 omkring 10 km, som ligger b\xc3\xa5de nord og syd for fyret.'